**Arttu Niskakangas** (s. 21. heinäkuuta 1988 Ylivieska) on suomalais-norjalainen jääkiekkoilija, joka pelaa Norjan Fjordkraft-ligaenin Stjernen Hockeyssa. Hän on pelipaikaltaan vasen laitahyökkääjä. Niskakangas laukoo oikealta.

Ura
---

Niskakangas aloitti jääkiekkoilun 7-vuotiaana Ylivieskan Pallossa, jonka jääkiekkojaosto siirtyi myöhemmin nimeen Ylivieskan Jääkarhut. Hän siirtyi juniorina sittemmin Nivala Cowboysiin, josta Niskakangas palasi kaudeksi 2003–2004 YJK:hon. Hän voitti seuran C-nuorten sisäisen piste-, maali- ja syöttöpörssin tehoilla 14+13=27. Kaudeksi 2004–2005 Niskakangas siirtyi ensin Tapparan B-nuoriin ja sieltä Vaasan Sportin B-nuoriin. Kaudeksi 2005–2006 hän siirtyi Saimaan Pallon B-nuoriin. Niskakangas voitti joukkueen sisäisen piste-, maali- ja syöttöpörssin tehoilla 16+20=36. Kaudeksi 2008–2009 hän siirtyi Turun Palloseuran A-nuoriin. Niskakangas voitti pudotuspeleissä joukkueen sisäisen tehotilaston lukemalla +2. Hän voitti kauden päätteeksi A-nuorten SM-hopeaa.

Heinäkuussa 2009 Niskakangas siirtyi try-outille Mestis-joukkue TuTo Hockeyn riveihin. Hän sai elokuussa joukkueesen kauden 2009–2010 kattavan jatkosopimuksen. Niskakangas pelasi tulokaskaudellaan 45 runkosarjaottelua tehopistein 8+12=20 ja neljä playoff-ottelua ilman tehopisteitä. Kaudella 2010–2011 hän oli tehoilla 19+11=30 TuTon paras maalintekijä ja kolmanneksi paras pistemies. Niskakangas sijoittui koko Mestiksen maalipörssissä viidenneksi. Hän jakoi myös koko sarjan ylivoimamaalipörssin voiton kahdeksalla osumallaan Jukureiden Sami Lähteenmäen, Jokipoikien Roberts Jekimovsin ja Kiekko-Laserin Jyri Junnilan kanssa.

Kaudeksi 2011–2012 Niskakangas siirtyi vuoden mittaisella sopimuksella Kajaanin Hokkiin. Hän voitti joukkueen sisäisen piste- ja maalipörssin tehoilla 18+11=29. Niskakangas jakoi koko Mestiksen maalipörssin viidennen sijan Jokipoikien Joona Karevaaran kanssa. Kaudeksi 2012–2013 hän palasi kaksivuotisella sopimuksella TUTOon. Niskakangas hankittiin joukkueeseen ensisijaisesti maalintekijäksi, mutta hän teki runkosarjassa vain tehot 10+14=24. Pudotuspeleissä Niskakangas jakoi kuitenkin viidellä osumallaan TUTOn sisäisen maalipörssin voiton Antti Virtasen ja Derek Famularen kanssa. Pronssiottelussa 9. maaliskuuta 2013 Jokipoikia vastaan hän teki kaksi maalia, joista jälkimmäinen osuma jäi joukkueen 6–4-voittoon päättyneen ottelun voittomaaliksi ja se ratkaisi TuTolle Mestis-pronssin. Kauden jälkeen, huhtikuussa 2013 TuTo ja Niskakangas purkivat sopimuksensa yhteisymmärryksessä. Kesäkuussa hän teki kauden 2013–2014 kattavan sopimuksen Hokin kanssa.

Niskakangas siirtyi kaudeksi 2014–2015 vuoden mittaisella sopimuksella monikansallisen MOL Ligan romanialaisjoukkue Dunărea Galațiin. Hän pelasi joukkueessa kaksi Romanian Cupin ottelua, jossa Niskakangas teki tehot 4+1=5. Hän ja neljä muuta suomalaista sekä päävalmentaja Kari Rauhanen joutuivat kuitenkin jättämään Dunǎrean jo ennen runkosarjan alkua, kun he osoittautuivat seuralle liian kalliiksi. Niskakangas siirtyi pian tämän jälkeen Kazakstanin mestaruussarjassa pelaavan Beibarys Atıraw'n joukkueeseen. Hän pelasi siellä kymmenen ottelua ilman tehopisteitä, kunnes Niskakangas jätti joukkueen, kun hänen ajatuksensa eivät kohdanneet päävalmentaja Aleksandr Istominin kanssa. Niskakangas siirtyi loppukaudeksi Ranskan toiseksi korkeimmalle sarjatasolle FFHG Division 1:n HC de Neuilly-sur-Marneen.

Kaudeksi 2015–2016 Niskakangas siirtyi Norjan toiseksi korkeimmalle sarjatasolle 1. divisjonissa pelanneen Narvik Hockeyn joukkueeseen. Häntä oli houkuttelemassa joukkueeseen Niskakankaalle tuttu apuvalmentaja Pekka Santanen sekä hänen veljenpoikansa, Niskakankaan kanssa Hokissa pelannut puolustaja Casper Santanen. Hän voitti joukkueen sisäisen piste- ja maalipörssin tehoilla 27+24=51, joilla Niskakangas jakoi koko 1. divisjonin maalipörssin neljännen sijan Bergen IK:n Philip Åmanin ja Ringerike IK:n Patrik Thoresonin kanssa sekä sijoittui pistepörssissä kahdeksanneksi. Kaudella 2016–2017 hän jakoi tehoilla 28+27=55 koko sarjan maalipörssin voiton Nidaros Hockeyn Inge Stokvikin ja Ringerike IK:n Joachim M. Engesveenin kanssa sekä pistepörssin viidennen sijan joukkuetoverinsa Robin Johanssonin kanssa. Kaudella 2017–2018 Niskakangas voitti koko 1. divisjonin piste- ja maalipörssin tehoilla 26+31=57. Hän voitti kauden päätteeksi sarjan mestaruuden, kuten myös seuraavan kauden 2018–2019 päätteeksi. Niskakangas voitti koko kevään 2019 nousukarsintasarjan syöttöpörssin kuudella syöttöpisteellään. Narvikin kausi päättyi sarjanousuun GET-ligaeniin.

Niskakangas nimettiin kaudeksi 2019–2020 Narvikin varakapteeniksi. Hän teki ensimmäisellä kokonaisella pääsarjakaudellaan 45 runkosarjaottelussa tehot 23+16=39, joilla Niskakangas oli joukkueen paras maalintekijä ja toiseksi paras pistemies Wade Murphyn jälkeen. Niskakangas jakoi koko GET-ligaenin maalipörssin kolmannen sijan Stjernen Hockeyn Daniel Ciampinin ja Frisk Askerin Hampus Gustafssonin kanssa. Kaudeksi 2020–2021 hän siirtyi kaksivuotisella sopimuksella jatkamaan Fjordkraft Ligaenin (ent. GET-ligaen) pelejään Stjernen Hockeyn riveihin. Toukokuussa 2021 Niskakankaan sopimusta seuran kanssa jatkettiin kevääseen 2023 saakka.

Muuta
-----

Niskakangas sai Norjan kansalaisuuden vuonna 2019. Hänen perheeseensä kuuluvat vaimo Jade sekä lapset Junior, Lennart ja Maiken.

Niskakangas työskenteli Narvikissa pelatessaan myös osa-aikaisesti maalikaupassa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2006–2007 | SaiPa | A-SM | 39 | 1 | 7 | 8 | 12 | – | – | – | – | – |
| 2007–2008 | SaiPa | A-SM | 25 | 6 | 5 | 11 | 12 | – | – | – | – | – |
| 2008–2009 | TPS | A-SM | 39 | 9 | 14 | 23 | 14 | 12 | 3 | 0 | 3 | 4 |
| 2009–2010 | TuTo Hockey | Mestis | 45 | 8 | 12 | 20 | 16 | 4 | 0 | 0 | 0 | 0 |
| 2010–2011 | TuTo Hockey | Mestis | 48 | 19 | 11 | 30 | 12 | – | – | – | – | – |
| 2011–2012 | Hokki | Mestis | 46 | 18 | 11 | 29 | 14 | 6 | 1 | 0 | 1 | 6 |
| 2012–2013 | TUTO Hockey | Mestis | 46 | 10 | 14 | 24 | 20 | 11 | 5 | 4 | 9 | 2 |
| 2013–2014 | Hokki | Mestis | 55 | 12 | 19 | 31 | 20 | 12 | 2 | 2 | 4 | 8 |
| 2014–2015 | Beibarys Atıraw | Kazakstan | 10 | 0 | 0 | 0 | 0 | – | – | – | – | – |
|  | HC de Neuilly-sur-Marne | Ranska I | 14 | 3 | 2 | 5 | 2 | 2 | 0 | 0 | 0 | 2 |
| 2015–2016 | Narvik Hockey | Norja I | 33 | 27 | 24 | 51 | 46 | – | – | – | – | – |
| 2016–2017 | Narvik Hockey | Norja I | 36 | 28 | 27 | 55 | 56 | – | – | – | – | – |
| 2017–2018 | Narvik Hockey | Norja I | 32 | 26 | 31 | 57 | 28 | – | – | – | – | – |
| 2018–2019 | Narvik Hockey | Norja I | 32 | 13 | 25 | 38 | 30 | – | – | – | – | – |
| 2019–2020 | Narvik Hockey | Norja | 45 | 23 | 16 | 39 | 52 | – | – | – | – | – |
| 2020–2021 | Stjernen Hockey | Norja | 24 | 5 | 7 | 12 | 14 | – | – | – | – | – |
| 2 kautta | yhteensä | Norja | 69 | 28 | 23 | 51 | 66 | – | – | – | – | – |
| 1 kausi | yhteensä | Kazakstan | 10 | 0 | 0 | 0 | 0 | – | – | – | – | – |
| 5 kautta | yhteensä | Mestis | 240 | 67 | 67 | 134 | 82 | 33 | 8 | 6 | 14 | 16 |

Lähteet
-------

* Arttu Niskakangas The Internet Hockey Databasessa (englanniksi)
* Arttu Niskakangas Eurohockey-sivustolla (englanniksi)
* Arttu Niskakangas *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Arttu Niskakangas *Elite Prospects*. Everysport Media Group AB.  (englanniksi)
2. ↑  Elite Prospects - YJK U16 *eliteprospects.com*. Everysport Media Group AB. Viitattu 8.12.2020. (englanniksi)
3. 1 2 3 4 5  Rintakumpu, Juhani: Mummolassa mukavaa, mutta koti Norjassa *kalajokilaakso.fi*.  23.7.2018. KPK Yhtiöt Oyj. Viitattu 8.12.2020.
4. ↑  Elite Prospects - SaiPa U18 *eliteprospects.com*. Everysport Media Group AB. Viitattu 8.12.2020. (englanniksi)
5. ↑  Elite Prospects - TPS U20 *eliteprospects.com*. Everysport Media Group AB. Viitattu 8.12.2020. (englanniksi)
6. ↑  TuTolla tukku try-outeja *Jatkoaika.com*.  31.7.2009. Jatkoaika r.y. Viitattu 8.12.2020.
7. ↑  TuTolle lisää pelaajasopimuksia *Jatkoaika.com*.  21.8.2009. Jatkoaika r.y. Viitattu 8.12.2020.
8. ↑  Elite Prospects - TuTo Hockey *eliteprospects.com*. Everysport Media Group AB. Viitattu 8.12.2020. (englanniksi)
9. ↑  Elite Prospects - Mestis Stats 2010-2011 *eliteprospects.com*. Everysport Media Group AB. Viitattu 8.12.2020. (englanniksi)
10. ↑  Elite Prospects - Award - Finland2 (Mestis) Most Power Play Goals *eliteprospects.com*. Everysport Media Group AB. Viitattu 8.12.2020. (englanniksi)
11. ↑  Niskakangas Hokkiin – Fofanov ja Koskela jatkavat *Jatkoaika.com*.  12.5.2011. Jatkoaika r.y. Viitattu 8.12.2020.
12. ↑  Elite Prospects - Hokki *eliteprospects.com*. Everysport Media Group AB. Viitattu 8.12.2020. (englanniksi)
13. ↑  Elite Prospects - Mestis Stats 2011-2012 *eliteprospects.com*. Everysport Media Group AB. Viitattu 8.12.2020. (englanniksi)
14. ↑  TUTO julkisti joukkueensa rungon *Jatkoaika.com*.  26.3.2012. Jatkoaika r.y. Viitattu 8.12.2020.
15. ↑  Elite Prospects - TuTo Hockey *eliteprospects.com*. Everysport Media Group AB. Viitattu 8.12.2020. (englanniksi)
16. ↑  Sundell, Milla: TUTO nappasi pronssin Turkuun *Jatkoaika.com*.  26.3.2012. Jatkoaika r.y. Viitattu 8.12.2020.
17. ↑  TUTO luopuu Niskakankaasta *Jatkoaika.com*.  10.4.2013. Jatkoaika r.y. Viitattu 8.12.2020.
18. ↑  Hokille mieluisa paluumuuttaja *Jatkoaika.com*.  7.6.2013. Jatkoaika r.y. Viitattu 8.12.2020.
19. ↑  Viisi entistä Mestis-pelaajaa Romanian liigaan *Jatkoaika.com*.  17.7.2014. Jatkoaika r.y. Viitattu 8.12.2020.
20. ↑  Strozyk, Matias: Valmentaja epäilee Mestiksen kestävyyttä - "Jääkiekkoliitto hautaa Mestistä itse" *yle.fi*.  23.10.2014. Yleisradio Oy. Viitattu 8.12.2020.
21. ↑  Kollsvik, Kjell: Casper tar med seg ny hockeyfinne til Narvik *fremover.no*.  28.5.2015. Amedia AS. Viitattu 8.12.2020. (norjaksi)
22. ↑  Elite Prospects - Norway2 Stats 2015-2016 *eliteprospects.com*. Everysport Media Group AB. Viitattu 8.12.2020. (englanniksi)
23. ↑  Elite Prospects - Norway2 Stats 2016-2017 *eliteprospects.com*. Everysport Media Group AB. Viitattu 8.12.2020. (englanniksi)
24. ↑  Elite Prospects - Narvik Hockey *eliteprospects.com*. Everysport Media Group AB. Viitattu 8.12.2020. (englanniksi)
25. ↑  Elite Prospects - Norway Stats 2016-2017 *eliteprospects.com*. Everysport Media Group AB. Viitattu 8.12.2020. (englanniksi)
26. ↑  Kollsvik, Kjell: To nye spillere klare for Stjernen *stjernen.no*.  27.3.2020. Stjernen Hockey Fredrikstad. Viitattu 8.12.2020. (norjaksi)
27. ↑  Arttu Niskakangas forlenger med Stjernen *stjernen.no*.  7.5.2021. Stjernen Hockey Fredrikstad. Viitattu 10.5.2021. (norjaksi)
28. ↑  Kangaskorte, Jari: Halu päästä pelaamaan isompaan seuraan täysammattilaisena – Ylivieskalaislähtöinen jääkiekkoilija Arttu Niskakangas siirtyi toiseen liigaseuraan Norjassa *kalajokilaakso.fi*.  30.3.2020. KPK Yhtiöt Oyj. Viitattu 8.12.2020.